Document ID: 32008D0392

A BIZOTTSÁG HATÁROZATA
(2008. április 30.)
a 2006/88/EK tanácsi irányelvnek a víziállat-tenyésztő vállalkozásokról és az engedélyezett feldolgozólétesítményekről szóló információk elektronikus hozzáférhetőségét biztosító internetalapú információs oldal tekintetében történő végrehajtásáról
(az értesítés a C(2008) 1656. számú dokumentummal történt)
(EGT-vonatkozású szöveg)
(2008/392/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatokra és az azokból származó termékekre vonatkozó állat-egészségügyi követelményekről és a víziállatokban előforduló egyes betegségek megelőzéséről és az azok elleni védekezésről szóló, 2006. október 24-i 2006/88/EK tanácsi irányelvre (1) és különösen annak 59. cikke (2) bekezdésére,
mivel:
(1)
A 2006/88/EK irányelv megállapítja a tenyésztett víziállatok és az azokból származó termékek forgalomba hozatalára, behozatalára és tranzitjára alkalmazandó állat-egészségügyi követelményeket, illetve a tenyésztett víziállatok betegségei tekintetében az illetékes hatóságok, a víziállat-tenyésztő vállalkozások üzemeltetői és az ágazathoz kapcsolódó más személyek tudatosságának és felkészültségének növelését célzó megelőző minimumintézkedéseket.
(2)
A 2006/88/EK irányelv IV. mellékletében felsorolt betegségek megjelenésének és elterjedésének megelőzése érdekében a tagállamoknak elektronikus formában nyilvánosságra kell hozniuk a víziállat-tenyésztő vállalkozásokra és az engedélyezett feldolgozólétesítményekre vonatkozó információkat, különösen az ott tartott fajokra és azok egészségi állapotára vonatkozó információkat.
(3)
Ezek az adatok jelenleg a tagállamok által a 2006/88/EK irányelv 6. cikke szerint vezetett nyilvántartásban mindenki számára hozzáférhetők.
(4)
Az információs rendszerek interoperabilitásának, valamint az eljárások tagállamok közötti elektronikus úton történő alkalmazásának megkönnyítése, illetve az átláthatóság és az érthetőség biztosítása érdekében fontos, hogy tagállamok a víziállat-tenyésztő vállalkozásokra és az engedélyezett feldolgozólétesítményekre vonatkozó információkat Közösség-szerte egységesen jelenítsék meg. A technikailag leginkább kivitelezhető megoldás egy internetalapú információs oldal létrehozása lenne, mivel ez könnyű hozzáférést biztosít az ilyen információkhoz és elkészítéséhez nincs szükség túl sok forrásra. Ennélfogva el kell készíteni az internetalapú információs oldal mintájának tervezetét.
(5)
A 2006/88/EK irányelv II. melléklete meghatározza a víziállat-tenyésztő vállalkozások és az engedéllyel rendelkező feldolgozólétesítmények hatósági nyilvántartásában megkövetelt információkat. Mivel az internetalapú információs oldal célja az, hogy megkönnyítse a tagállamok által létrehozott víziállat-tenyésztő vállalkozások nyilvántartásaiban rögzített releváns információk interoperabilitását, ezért a weboldalnak nem kell szükségszerűen tartalmaznia valamennyi ilyen információt. Tartalmaznia kell azonban minden olyan adatot, amely a megváltozott egészségügyi állapot miatt elrendelt kereskedelmi korlátozásokra utal.
(6)
A 2006/88/EK irányelv előírja, hogy az irányelvben megállapított engedélyezési követelménytől eltérően a tagállamok kizárólag a következők nyilvántartásba vételét követelhetik meg az illetékes hatóságtól: olyan víziállat-tenyésztő vállalkozásoktól eltérő létesítmények, ahol forgalomba hozatali szándék nélkül tartanak víziállatokat, bérhorgászati területek, illetve a helyi fogyasztókat ellátó víziállat-tenyésztő vállalkozások.
(7)
A víziállat-betegségek elterjedésének veszélye, amelyet az illetékes hatóság által a 2006/88/EK irányelv 4. cikkének (1) bekezdésétől eltérően nyilvántartásba vett létesítmények, bérhorgászati területek és víziállat-tenyésztő vállalkozások jelentenek, ezek sajátosságaitól, jellegétől és elhelyezkedésétől függ. A tagállamoknak ezért el kell dönteniük, hogy milyen mértékben kell az e létesítményekkel, bérhorgászati területekkel és víziállat-tenyésztő vállalkozásokkal kapcsolatos információkat az internetalapú információs oldalon közzétenni.
(8)
Mivel megfelelő időtartamot kell biztosítani a tagállamok számára ahhoz, hogy a víziállat-tenyésztő vállalkozásokra és az engedélyezett feldolgozólétesítményekre vonatkozó releváns információkat az internetalapú információs oldalra feltöltsék, rendelkezni kell arról, hogy ezeknek az információknak csak legkésőbb 2009. július 31-ig kell hozzáférhetőknek lenniük.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Tárgy és hatály
(1) E határozat szabályokat állapít meg a tagállamok által a 2006/88/EK irányelv 59. cikkével összhangban létrehozandó, a víziállat-tenyésztő vállalkozásokról és az engedélyezett feldolgozólétesítményekről szóló információk elektronikus hozzáférhetőségét biztosító internetalapú információs oldallal kapcsolatban.
(2) E határozat értelemszerűen alkalmazandó az illetékes hatóságok által a 2006/88/EK irányelv 4. cikkének (1) bekezdésétől eltérően és a 2006/88/EK irányelv 4. cikkének (4) bekezdésével összhangban nyilvántartásba vett, az e határozat 2. cikke (1) bekezdése második albekezdésének hatálya alá tartozó létesítményekre, bérhorgászati területekre és víziállat-tenyésztő vállalkozásokra.
2. cikk
Internetalapú információs oldal
(1) A tagállamok létrehoznak egy internetalapú információs oldalt (a továbbiakban: internetalapú információs oldal), a 2006/88/EK irányelv 4. cikkével összhangban engedélyezett víziállat-tenyésztő vállalkozások és engedélyezett feldolgozólétesítmények gazdaságaira és puhatestű-tenyésztési területeire vonatkozó információk rendelkezésre bocsátása érdekében.
A tagállamok eseti elbírálás alapján döntenek arról, hogy az 1. cikk (2) bekezdésében említett mely létesítmények, bérhorgászati területek és víziállat-tenyésztő vállalkozások legyenek felsorolva az internetalapú információs oldalon, figyelembe véve az ilyen létesítmények, horgászati területek és vállalkozások működéséből adódó víziállat-betegségek e létesítmények sajátosságaitól, jellegétől és elhelyezkedésétől függő elterjedésének veszélyét.
(2) A tagállamok az alábbi mellékletekben rögzített mintákkal összhangban állítják össze az internetalapú információs oldalt:
a)
a halakkal foglalkozó víziállat-tenyésztő vállalkozásokról szóló I. melléklet;
b)
a puhatestűekkel foglalkozó víziállat-tenyésztő vállalkozásokról szóló II. melléklet;
c)
a rákokkal foglalkozó víziállat-tenyésztő vállalkozásokról szóló III. melléklet;
d)
a 2006/88/EK irányelv 4. cikke (2) bekezdésében említett, a tenyésztett víziállatokat járványvédelmi célból leölő engedélyezett feldolgozólétesítményekről szóló IV. melléklet.
(3) A tagállamok rendszeresen frissítik az internetalapú információs oldalt annak érdekében, hogy összhangban álljon a 2006/88/EK irányelv 6. cikkében meghatározott nyilvántartásban szereplő információkkal.
Amint a nyilvántartásba vett egészségügyi állapot megváltozik, e változásokat be kell vezetni az internetalapú információs oldalra.
(4) A tagállamok közlik a Bizottsággal az internetalapú információs oldal internetcímét.
3. cikk
Az alkalmazás időpontja
Ezt a határozatot 2008. augusztus 1-jétől kell alkalmazni.
Az internetalapú információs oldalt azonban legkésőbb 2009. július 31-ig kell feltölteni a 2. cikk (2) bekezdésében és az I-IV. mellékletben említett információkkal.
4. cikk
Címzettek
Ennek a határozatnak a tagállamok a címzettjei.
Kelt Brüsszelben, 2008. április 30-án.

Labels: 12
0
17
6